กระทุ้งเอกชนกู้ซื้อเรือใหญ่ขนสินค้า
กรมเจ้าท่า หนุนเจ้าของเรือกู้เงินเปลี่ยนขนาดเรือ หวังเพิ่มส่วนแบ่งขนสินค้าใน 5 ปี แตะ 7 หมื่นล้านบาท
21 ส.ค. 2554

กรมเจ้าท่า หนุนเจ้าของเรือกู้เงินเปลี่ยนขนาดเรือ หวังเพิ่มส่วนแบ่งขนสินค้าใน 5 ปี แตะ 7 หมื่นล้านบาท 
นายถวัลย์รัฐ อ่อนศิระ อธิบดีกรมเจ้าท่า เปิดเผยว่า ขณะนี้ต้องการให้ผู้ประกอบการเรือไทยเข้ามาใช้วงเงินกู้จำนวน 1.8 หมื่นล้านบาท ระยะเวลา 5 ปี ในอัตราดอกเบี้ยต่ำ เพื่อซื้อเรือขนส่งสินค้าขนาดใหญ่ 1 หมื่นตันกรอส ในการขนส่งสินค้าระหว่างประเทศ
ทั้งนี้ แนวทางดังกล่าวจะทำให้ส่วนแบ่งตลาดการขนส่งสินค้าเพิ่มขึ้นจากเดิมที่ไทยมีส่วนแบ่งเพียง 10% จากมูลค่าการขนส่งสินค้ามูลค่า 3.5 แสนล้านบาท โดยมีเป้าหมายภายใน 5 ปีข้างหน้า ผู้ประกอบการเรือไทยจะได้รับส่วนแบ่งตลาดเพิ่มเติมเป็น 7 หมื่นล้านบาท อย่างไรก็ตามในเบื้องต้นทางสมาคมเจ้าของเรือไทยได้รับทราบโครงการดังกล่าวแล้วและอยู่ระหว่างการจัดทำแผนการกู้เงินดังกล่าวเสนอนายสุเทพเทือกสุบรรณ รองนายกรัฐมนตรี ที่กำกับดูแลนโยบายการส่งเสริมกองเรือไทยซึ่งหากผู้ประกอบการเรือจัดทำแผนแล้วเสร็จ และได้รับอนุมัติก็สามารถจะสั่งประกอบเรือได้ทันทีโดยเรือขนาดใหญ่มีราคาเฉลี่ยลำละ500 ล้านบาท หากไปจ้างต่อเรือที่จีน หรือต่างประเทศ จะใช้เวลาต่อเรือเพียง 9 เดือนหรือไม่เกิน 1 ปี ขณะที่การต่อเรือในประเทศอาจใช้เวลานานถึง 2 ปี 
ปัจจุบันผู้ประกอบการเรือไทยส่วนใหญ่มีเรือขนาด 500 ตันกรอส ทำให้ขนส่งสินค้าได้ไม่มากนัก 
ดังนั้น กรมเจ้าท่าจึงต้องการผลักดันให้ไทยมีปริมาณเรือขนส่งสินค้าขนาดใหญ่มากขึ้น จากเดิมจดทะเบียนเพียง 300 ลำ เรือขนาดกลางใหญ่เพียง 5,000-8,000 ตันกรอส และเรือขนาดเล็ก ทำให้ขนส่งสินค้าได้เพียงระยะใกล้ๆ หรือเดินเรือชายฝั่งเท่านั้น แต่หากมีเรือขนาดใหญ่จะทำให้เกิดการขนส่งสินค้าระหว่างประเทศได้มากขึ้น โดยเฉพาะตู้คอนเทนเนอร์ เรือน้ำมัน เป็นต้น
นายถวัลย์รัฐ กล่าวว่า ที่ผ่านมาได้ยกเลิกการเดินเรือในเส้นทางไทยสหรัฐ และไทยยุโรป เพราะผู้ประกอบการเรือไม่มีเรือที่ชักธงไทย ทำให้เกิดความยุ่งยากในการขนส่งสินค้าทางเรือ 
สำหรับในอนาคตหากผู้ประกอบการเรือไทยมีเรือขนส่งสินค้าขนาดใหญ่ ทางกรมเจ้าท่าจะสามารถประกาศให้มีการเดินเรือใน 2 เส้นทางที่ระงับไปก่อนหน้านี้ได้ 
“ขณะเดียวกันไทยจะต้องทำการประชาสัมพันธ์ให้ประเทศต่างๆ ที่มีการขนส่งสินค้าทางเรือทราบล่วงหน้าด้วยว่าในอนาคตไทยจะมีการเดินเรือสินค้าขนาดใหญ่ เพื่อให้ประเทศที่ต้องการส่งออกสินค้าเข้ามาใช้บริการเรือไทย ซึ่งเชื่อว่าจะเป็นผลดีกับกิจการเดินเรือของไทยแน่นอน” นายถวัลย์รัฐ กล่าว